Rygterne har længe svirret omkring, hvem der skal overtage landsholdstruppen efter Morten Olsen. De seneste rygter peger nu på den tidligere AaB-træner Hans Backe. Den svenske hjemmeside fotbollskanalen.dk skrev tirsdag, at Hans Backe skulle være bedste bud på en afløser, hvis ikke Morten Olsen vælger at forlænge sin kontrakt. I øjeblikket er svenske Hans Backe cheftræner i den amerikanske klub New York Red Bull, han har tidligere haft succes som træner for F-C. København, og i 1999 vandt han Superligaen med AaB. Ifølge fodboldekspert, Jacob Laursen, er der dog tale om en and. - Man skal aldrig sige aldrig i fodbold, men jeg kan slet ikke se Hans som dansk landstræner af en lang række årsager, siger han til sporten.dk og uddyber: - Det ligner en medie-and. Hans er slet ikke et sted, hvor det naturlige næste skridt er den danske landstrænerpost i karrieren. Det er mit indtryk at hans ambitioner går i retning af at vinde det amerikanske mesterskab og derefter enten blive i USA eller satse på et trænerjob i Tyskland, Italien eller England som kronen på værket i hans karriere.

Referat:
Den tidligere AaB-træner hans Backe popper nu op som et bud på en overtager til Morten Olsens landstrænerjob.